|  |  |
| --- | --- |
| 24.11.2022. | Nr.15/7 |

###### JELGAVAS VALSTSPILSĒTAS PAŠVALDĪBAS UN JELGAVAS NOVADA PAŠVALDĪBAS KOPĪGAS IESTĀDES “JELGAVAS VALSTSPILSĒTAS UN NOVADA DZIMTSARAKSTU NODAĻA” IZVEIDOŠANA

*(Nosaukums grozīts ar Jelgavas valstspilsētas pašvaldības domes 14.12.2022. lēmumu Nr.16/2)*

(ziņo: I.Škutāne)

**Grozījumi:**

Jelgavas valstspilsētas pašvaldības domes

14.12.2022. lēmums Nr.16/2

Saskaņā ar Likuma “Par pašvaldībām” 15.panta pirmās daļas 15.punktu, viena no pašvaldības autonomajām funkcijām ir civilstāvokļa aktu reģistrācijas veikšana. Attiecībā uz minētās funkcijas īstenošanu, Civilstāvokļa aktu reģistrācijas likuma 10.panta otrajā daļā noteikts, ka pēc saskaņošanas ar tieslietu ministru vairākas pašvaldības var izveidot kopīgu dzimtsarakstu nodaļu. Savukārt atbilstoši likuma “Par pašvaldībām” 99.panta nosacījumiem, kopīgu uzdevumu risināšanai pašvaldības, savstarpēji vienojoties, var izveidot kopīgas iestādes.

Saskaņā ar Jelgavas novada domes 2022. gada 26. oktobra lēmumu Nr.29 un Jelgavas valstspilsētas domes 2022. gada 28. oktobra lēmumu Nr.14/6, Jelgavas valstspilsētas pašvaldība un Jelgavas novada pašvaldība (turpmāk abas kopā - pašvaldības) ir vienojušās izveidot kopīgu iestādi “Jelgavas Dzimtsarakstu nodaļa”, kas pildīs pašvaldību kompetencē esošo funkciju civilstāvokļa aktu reģistrācijā Jelgavas valstspilsētas un Jelgavas novada administratīvajā teritorijā.

Ņemot vērā minēto, kā arī saskaņā ar likuma “Par pašvaldībām” 14.panta pirmās daļas 1.punktu, 21.panta pirmās daļas 8.punktu un 99.pantu un atbilstoši Civilstāvokļa aktu reģistrācijas likuma 10.panta otrajai daļai,

**JELGAVAS VALSTSPILSĒTAS DOME NOLEMJ:**

1. Izveidot Jelgavas valstspilsētas pašvaldības un Jelgavas novada pašvaldības kopīgu iestādi “Jelgavas valstspilsētas un novada Dzimtsarakstu nodaļa” (turpmāk - Iestāde), nododot tai Jelgavas valstspilsētas Dzimtsarakstu nodaļas funkcijas un uzdevumus.

*(Grozīts ar Jelgavas valstspilsētas pašvaldības domes 14.12.2022. lēmumu Nr.16/2)*

1. Noteikt, ka Iestāde darbību uzsāk ar 2023. gada 1. janvāri.
2. Apstiprināt Iestādes nolikumu (pielikumā).
3. Lēmums stājas spēkā pēc tieslietu ministra saskaņojuma Iestādes izveidošanai saņemšanas.

Domes priekšsēdētājs *(paraksts)* A.Rāviņš